དེ་ལས་དེང་སང་སྐད་གཉིས་ཤེས་པ་ཙམ་གྱི་ཐོག་ནས་བཤད་ན་ང་ཚོའི་མི་རིགས་འདི་ལོ་ཙཱ་བའི་མི་རིགས་ཤིག་ཏུ་འགྱུར་བཞིན་ཡོད་ཅེས་བཤད་ན་ཆོགབོད་ནང་ན་རྒྱ་ཡིག་རྒྱ་སྐད་མི་ཤེས་པའི་བོད་པའི་མི་རབས་རྫོགས་བཞིན་ཡོད་ལ།ཕྱི་རྒྱལ་ན་དབྱིན་སྐད་མི་ཤེས་བོད་པའི་མི་རབས་རྫོགས་བཞིན་ཡོད།འདི་ནི་ངས་མི་རབས་འདི་ཤེས་རབ་ཆེ་བ་དང་འཇོན་ཐང་ཆེ་བའི་མངོན་རྟགས་སུ་ངོམ་གྱི་མེད།དེ་ལས་ལྡོག་སྟེ་འདི་ནི་རང་སྐད་ལ་བརྟེན་ནས་རང་ཡུལ་དང་གཞན་ཡུལ་གཉིས་ཀར་མི་ཚེ་ཞིག་ཕར་ཞོག་ཉིན་གཅིག་ཀྱང་འཁྱོལ་དཀའ་བ་སྟེ།རང་སྐད་ཀྱི་གསོན་ཤུགས་ཉམས་དམས་སུ་འགྲོ་བཞིན་པའི་མངོན་རྟགས་ཡིད་མུག་པ་ཞིག་ཡིན།རྒྱ་སྐད་དང་དབྱིན་སྐད་ལྟ་བུའི་གཞན་སྐད་ལ་ཅི་ཙམ་གྱིས་བྱང་ན་དེ་ཙམ་གྱིས་མི་ཚེ་འཁྱོལ་སླ།འོན་ཀྱང་རང་སྐད་ལ་བྱང་ན་མི་ཚེ་འཁྱོལ་སླ་བའི་ངེས་པ་གཏན་ནས་མེད།རང་སྐད་ཀྱི་གནས་སྟངས་འདིའི་འོག་ནས་དེང་སང་སྐད་གཉིས་ཙམ་ཤེས་པའི་ལོ་ཙཱ་བ་ནི་དཀོན་པོ་མིན།སྔོན་མ་ལོ་ཙཱ་བ་ཞིག་ཏུ་འགྱུར་མིན་རང་གི་སྐད་ཡིག་ཤེས་མིན་ལ་རག་ལས་མེད་པར་མི་རིགས་གཞན་པའི་སྐད་ཡིག་ཅིག་ཤེས་མིན་ལ་རག་ལས་ཡོད།དེང་སང་དེ་ལས་ལྡོག་སྟེ་ལོ་ཙཱ་བ་ཞིག་བྱེད་ཐུབ་མིན་དེ་མི་རིགས་གཞན་གྱི་སྐད་ཡིག་ཤེས་མིན་ལ་རག་ལས་མེད་པར་བོད་ཡིག་འབྲི་ཀློག་ཐུབ་མིན་ལ་རག་ལས་ཡོད།དགའ་འོས་པ་ཞིག་ལ་བོད་ཡུལ་ན་ད་དུང་བོད་ཡིག་འབྲི་ཀློག་གི་རང་རྐྱ་འཕེར་བའི་བོད་གཞོན་ཡུལ་ཁམས་དུ་མ་ན་ཐོན་བཞིན་ཡོད།ང་ཚོས་ལོ་ཙཱ་བའི་གྲངས་ཀ་གཅིག་པོའི་ངོས་ནས་བལྟས་ན།སྔོན་མ་ལོ་ངོ་སྟོང་ཕྲག་གཅིག་ལྷག་གི་རིང་ལ་བྱོན་བཀའ་འགྱུར་བསྟན་འགྱུར་གྱི་ལོ་ཙཱ་བའི་གྲངས་ཀ་དེ་དེ་རིང་གི་བོད་པའི་སྤྱི་ཚོགས་ཐོག་ནས་འཚོལ་ཐུབ།